ཡང་མདོ་སྨད་བསྟན་པའི་མངའ་བདག་ཀུན་མཁྱེན་ཆེན་པོ་འཇམ་དབྱངས་བཞད་པའི་རྡོ་རྗེ་སྐུ་ཕྲེང་སྔ་ཕྱིའི་བླ་བྲང་བཀྲ་ཤིས་འཁྱིལ་དུ་སྨན་གྲྭ་གསོ་རིག་གཞན་ཕན་གླིང་དང་།དུས་གྲྭ་ཨེ་ཝཾ་ཆོས་འཁོར་གླིང་སོགས་སོ་སོར་བཙུགས་ནས་སྨན་རྩིས་རབ་འབྱམས་པ་མང་པོ་གསོ་སྐྱོང་གནང་སྟེ་མདོ་སྨད་ཁུལ་དུ་སྨན་རྩིས་གཉིས་ཀྱི་བསྟན་པ་རྒྱ་ཆེར་སྤེལ།ལྷག་པར་དུ་བྲག་དགོན་དཀོན་མཆོག་བསྟན་པ་རབ་རྒྱས་ཀྱིས་རབ་ཚེས་མེ་ཡོས༡༨༦༧ལོར།ཕུག་ལུགས་རྩིས་ཀྱི་བསྟན་བཅོས་རིགས་ལྡན་མཆོད་པའི་འོད་སྣང་ཞེས་པ་བརྩམས་ནས་ལི་ཐོ་སྦྱོར་འགྲེལ་གྱི་ཚུལ་བཻ་དཀར་དང་ཉི་སྣང་ལྟར་བཀོད།རྒྱ་རྩིས་ཀྱི་རི་མོ་རྣམ་དག་གིས་ཟུར་བརྒྱན་པ་སོགས་ལ་བརྟེན་ནས་སྐར་རྩིས་ལག་ལེན་རྒྱུན་མ་ཆད་པར་མདོ་སྨད་གཙོས་བོད་ཡུལ་ཆོལ་ཁ་གསུམ་ན་ད་ལྟའང་འཕྲིན་ལས་ཀྱི་འོད་སྣང་ཁྱབ་བཞིན་ཡོད།རབ་འདོད་མེ་ཡོས༡༧༤༧ལོར་རྔ་རྒོད་ནམ་མཁའ་སེང་གེས་ལྔ་བསྡུས་སོགས་ཀྱི་རྩིས་གཞི་གསར་སྤོས་བཻ་དཀར་ལས་འཕྲོས་བདུད་རྩིའི་ཟེགས་མ་དང་།སྐར་རྩིས་ཀྱི་སྔོན་འགྲོ་སོགས་ཉེན་མཁོ་སྣ་ཚོགས་མཛད།རབ་ཡིད་ཤིང་རྟ༡༨༣༤ལོར་གཙོས་གསེར་ཁྲི་བློ་བཟང་རྒྱལ་མཚན་སེང་གེས་ཕུག་ལུགས་རྩིས་ཀྱི་སྙིང་པོ་མཁས་པའི་མགུལ་རྒྱན་བརྩམས།གཙོས་བསྟན་པ་རྒྱལ་མཚན་གྱིས་རྩིས་ཀྱི་མན་ངག་དཔག་བསམ་ཡོངས་འདུའི་སྙེ་མ་མཛད།རབ་ཡིད་མེ་ཕག༡༨༢༧ལོར་ཕྱག་མཛོད་བྱམས་པ་གསུང་རབ་ཀྱིས་རིགས་ལྡན་སྙིང་གི་ཐིག་ལེ་བརྩམས།རབ་རྒྱལ་མེ་ཡོས༡༩༢༧ལོར་མཁས་དབང་མཁྱེན་རབ་ནོར་བུས་རིགས་ལྡན་སྙིང་ཐིག་རྩིས་མགོ་སྤོས་ཏེ་ཕུག་ལུགས་བཞེད་གཞུང་གཙོ་བོར་གྱུར་པའི་ལི་ཐོ་རྩོམ་སྒྲིག་མཛད།དེ་ཡང་ལི་ཐོའི་་མཚན་བྱང་དུ་འཕགས་བོད་སྐད་གཉིས་ཤན་སྦྱར་དང་།མཆོད་བརྗོད་ཀྱི་དབུར་སུམ་ཕབ་དང་སྡེབ་སྦྱོར་སྒྲིག་པ།ཐོག་མཐའ་བར་གསུམ་དུ་སྙན་ངག་གི་ཉམས་འགྱུར་ཕུན་སུམ་ཚོགས་ཤིང་།བརྡ་གསར་རྙིང་དང་མངོན་བརྗོད་འོས་འཚམ་སྤེལ་བ།ནང་དོན་ཐད་དུས་འཁོར།དབྱངས་འཆར།རྒྱ་རྩིས་ཧྭང་ལི།འབྱུང་རྩིས་བཅས་ཟུང་དུ་སྦྲེལ་ཞིང་།སྔ་རབས་ཞིང་འབྲོག་རྒན་པོའི་ཉམས་མྱོང་ལས་བྱུང་བའི་དུས་བརྟག་གནམ་དཔྱད་སྟེང་།མཁས་དབང་རང་ཉིད་ཀྱིས་བསགས་པའི་ཕྱག་བཞེས་ཉམས་མྱོང་དུས་གཟེར་འགའ་ཞིག་གཏན་ལ་ཕབ་གནང་མཛད་ནས་ལོ་རྒྱུས་དང་འབྲེལ་བའི་བསྟན་རྩིས་སྔོན་དུ་འགྲོ་བའི་ལོ་བཤད་དང་།ཟླ་བཤད།ཉིན་བཤད་བཅས་ཞིབ་རྒྱས་དང་།སྨན་དང་འབྲེལ་བ་དུས་རྩའི་འགྱུར་བ་དང་།སྨན་འཐུ་སྒྲུབ་ཀྱི་དུས་ཚིགས་རྣམས་ཀྱང་ཚེས་ཁོངས་སུ་བཀོད་པ་སོགས་ལི་ཐོ་དེ་བཅུ་ཕྲག་རིག་གནས་ཀུན་གྱི་སྙིང་བཅུད་འདུས་པ་ལྟ་བུར་གྱུར་པས་དཔྱོད་ལྡན་མཁས་དབང་རྣམས་དགྱེས་པ་བསྐྱེད་པ་དང་།རྩིས་འབྲས་རྣོ་ཐིག་དང་ལྡན་པས་ཞིང་འབྲོག་མང་ཚོགས་ལ་ཐད་ཀར་ཞབས་འདེགས་ཞུ་ཐུབ་པས།མཁས་བླུན་ཀུན་གྱི་རེ་བ་སྐོང་བར་མཛད།དེས་ན་བོད་ཀྱི་ལི་ཐོ་འདི་འདྲ་ཞིག་རྩོམ་སྒྲིག་རང་རྐྱ་འཕེར་བ་ཞིག་དང་།ཚིག་དོན་དཔྱིས་ཕྱིན་པར་འགྲེལ་བཤད་བྱེད་དགོས་ན་རྩིས་རིག་ཙམ་དུ་མ་ཟད།རིག་གནས་ཆེ་ཕྲ་ཀུན་ལ་ཐོས་བསམ་གྱིས་སྦྱངས་པ་སྔོན་སོང་ཞིག་དགོས་ངེས་ཀྱི་རྩོམ་གྱི་ཁྱད་ཆོས་ལྡན་ཡོད།དེ་ལྟ་བུའི་ལི་ཐོ་དེ་ལོ་རེ་བཞིན་པར་དུ་བརྐོས་ནས་འགྲེམ་སྤེལ་བྱས་པར་བརྟེན་བོད་ཀྱི་ལི་ཐོ་ཞེས་པའི་གྲགས་པ་གངས་ལྗོངས་ཡོངས་སུ་ཁྱབ་ནས་ཀུན་གྱིས་ཚད་མར་འཛིན་པ་ཞིག་ཏུ་གྱུར།ཁོང་གིས་སྨན་རྩིས་ཟུང་འབྲེལ་གྱི་སློབ་ཚུལ་ལག་ལེན་དང་བཅས་པ་ལ་ཡང་དག་པའི་སྲོལ་བཟང་པོ་བཙུགས་ནས་ཉམས་པ་སོར་ཆུད་དང་གནས་པ་གོང་འཕེལ་བཏང་ནས།འཕེལ་རྒྱས་འགྲོ་བཞིན་པ་འདི་ལགས་ཏེ།དེང་དུས་ཀྱི་གཞིས་རྩེ་སྨན་རྩིས་ཁང་དང་།ལྷོ་ཁ་སྨན་རྩིས་ཁང་།ནག་ཆུ་སྨན་རྩིས་ཁང་།མངའ་རིས་སྨན་རྩིས་ཁང་།སྡེ་དགེ་སྨན་རྩིས་ཁང་།ཀན་ལྷོ་སྨན་རྩིས་ཁང་སོགས་བོད་ལུགས་སྨན་ཁང་ཅུང་ཆེ་གྲས་རྣམས་ལ་སྨན་རྩིས་ཁང་ཞེས་པའི་མིང་ཆགས་ཡོད་ལ།ཕལ་ཆེར་གྱིས་ལྷ་ས་སྨན་རྩིས་ཁང་གི་ཕྱག་ལེན་ཉམས་སུ་བསྟར་བཞིན་ཡོད།ལྷ་ས་སྨན་རྩིས་ཁང་གི་ལི་ཐོ་ལོ་རེ་བཞིན་འཕྲུལ་པར་དུ་བཏབ་ནས་བོད་ལྗོངས་གཙོས་རྒྱལ་ཁབ་མང་པོར་འགྲེམ་སྤེལ་བྱེད་བཞིན་པ་ལ་རྒྱལ་ཁབ་ཕྱི་ནང་གི་བསྟོད་བསྔགས་ཚད་མེད་གནང་གིན་ཡོད་དོ།།